Microestáu

Un **microestáu** o **miniestáu** ye un estáu soberanu que tien una población perpequeña o una estensión perpequeña, y comúnmente les dos coses. Por embargu, los significaos de les espresiones «estáu» y «mui pequeñu» nun tán bien definíes na llei internacional. Dellos intentos recientes pa definir los microestaos tenten d'identificar aspectos cualitativos que van venceyaos al so tamañu y población, como por exemplu la delegación parcial de la so soberanía, por exemplu n'asuntos de defensa, notros estaos mayores.

Exemplos de microestaos son, ente más otros, Andorra, Liechtenstein, Mónacu, Nauru, Paláu, San Marín y Tuvalu. L'estáu soberanu más pequeñu del mundu ye la Ciudá del Vaticanu, con menos de 1000 habitantes y una extensión de 0,44 km². Dellos de los microestaos, como'l propiu Vaticanu o Mónacu, son ciudaes-estáu formaes por un únicu conceyu.

## Definiciones

### Cuantitativa
La mayoría de los espertos identifiquen los microestaos usando un umbral cuantitativu qu'apliquen bien a una variable (tamañu del territoriu o población) o a una combinación de variables. Mentantu que hai consensu en que los microestaos son los más pequeños de tolos estaos, nun lu hai no que cinca a cuála o cuálas variables (ni cuálos han ser los puntos de corte nelles) deben usase pa determinar cuálas unidaes polítiques han ser nomaes microestaos y cuálas estaos «normales». P'algunos espertos, l'enfoque cuantitativu presenta, a la hora de definir los microestaos, muchos problemes: «inconsistencia, arbitrariedá, vaguedá ya incapacidá p'aisllar adecuadamente unidaes polítiques cualitativamente estremaes».

### Cualitativa

Dellos académicos tienen suxerío definir los microestaos acordies coles carauterístiques úniques que tán venceyaes a la so pequeñez xeográfica o demográfica. Los enfoques más recientes proponer tomar en cuenta la capacidá d'un país pa operar nel escenariu internacional a la hora de definir cuálos estaos han ser consideraos microestaos. Sicasí, otros autores alerten del riesgu d'usar esti criteriu, porque puede llevar a confundir microestaos con estaos débiles, o inclusive con estaos fallíos, y porque básase n'escesu en percepciones subxetives del académicu.

Un enfoque alternativu ye la definición de los microestaos como «estaos protexíos modernos». Según Zbigniew Dumienski, «los microestaos son estaos protexíos modernos, esto ye, estaos soberanos que tienen cedío unilateralmente dellos atributos de soberanía a países mayores a cambiu de qu'estos protexan la so viabilidá política y económica pese a les sos llimitaciones xeográfiques o demográfiques». L'usu d'esti enfoque permite limitar el númberu de microestaos, y tamién estremalos de los estaos pequeños y de les rexones autónomes o dependencies. Exemplos de microestaos asina definíos seríen Liechtenstein, San Marín, Mónacu, Niue, Andorra, les islles Cook o Paláu.

La entidá política más pequeña reconocida como estáu soberanu ye la Ciudá del Vaticanu, magar que'l so estatus ye discutíu. Asina, Maurice Mendelson afirmó en 1972 que en dos aspectos ye duldosu que la entidá territorial nomada Ciudá del Vaticanu cumpla los criterios tradicionales que definen un estáu.»

## Política
El tratamientu estadísticu de los datos amuesa que los microestaos tienen más probabilidá de ser estaos democráticos que otros mayores. En 2012 la ONG Freedom House clasificó al 86% de los países con menos de 500.000 habitantes como llibres. Esto significa que los países con poblaciones pequeñes avecen a tener un nivel altu de llibertá política y llibertaes civiles, que son elementos centrales de los rexímenes democráticos. Dellos académicos consideren qu'esta correllación estadística ente tamañu pequeñu y democracia ye un signu de que la pequeñez ye beneficiosa pal desarrollu d'un sistema políticu democráticu, y dan como posibles esplicaciones a esti fenómenu la cohesión social, les oportunidaes pa la comunicación directa ente gobernantes y gobernaos y la homoxeneidá de los intereses de la población.

Los estudios de casos, por embargu, tienen llevao a los investigadores a pensar que la evidencia estadística escuende los elementos antidemocráticos de la política de los microestaos. Lo menguao de la so población fae que la familia y les rellaciones personales seyan munches vegaes decisives, y esto, amás d'impedir los procesos de decisión neutrales, deriva a menudu n'acciones antidemocrátiques como'l clientelismu, la corrupción, el particularismu y la dictadura electiva. Asina, magar que los microestaos tienen xeneralmente instituciones formales que s'asocien cola democracia, los procesos internos de la política son, afirmen estos investigadores, a menudu non democráticos.

L'altu númberu de democracies ente los microestaos puede esplicase tamién pola so historia colonial. La mayoría de los microestaos adoptaron el sistema políticu de la so metrópoli, y una y bones munchos d'ellos foron nel pasáu colonies britániques, en xeneral adoptaron un sistema políticu parllamentariu basáu nel gobiernu de les mayoríes y asemeyáu al sistema Westminster. Otros, sicasí, incorporaron elementos d'un sistema políticu de consensu, qu'asienten meyor coles sos característiques xeográfiques o sociales específiques, a una base democrática heredada de la metrópoli.

### Microestaos y rellaciones internacionales
Los microestaos, xeneralmente, tienen qu'apoyase notros países pa sobrevivir, porque la so capacidá militar y los recursos que pueden dedicar a ello son perpequeños. Esto tien llevao a dellos investigadores a afirmar que los microestaos vense obligaos a subordinase a otros estaos mayores, lo que recorta la so soberanía. Sicasí, la investigación amuesa que los microestaos, xeneralmente, establecen rellaciones clientelares con otros países que pueden defender meyor los sos intereses, y esto pueden facelo, por exemplu, estableciéndose como paraísos fiscales o prestando'l so apoyu n'organizaciones internacionales a cambiu del sofitu económicu y militar.

## Referencies

## Enllaces esternos